《九侯山神诗》
宋代·蔡如松

谁言少康真禹子，子孙九人流到此。
谁言鬼侯遭纣虐，冤魄至今灵故垒。
诞哉二说太荒唐，未识根原有初始。
我曾南自五羊回，杖屨空山问遗址。
数间古屋傍林峦，一簇偶人皆剑履。
断碑仆地苍藓没，满庭落叶秋风起。
岁时伏腊走村翁，醵钱买酒烹羊豕。
粤巫击鼓细吹角，整日歌呼乞新祉。
饥乌攫肉舞盘间，野蝶寻馨投盏里。
愚民惊怪相骇诞，巧啭笙簧萦俗耳。
那知三代去已远，鬼神岂肯歆非祀。
漳川遐僻在穷闽，北去中州几万里。
从来不及风马牛，庙食胡为而至是。
滥觞曲士妄穿凿，湍激妖狐因倚恃。
嘘烟吹雾作精变，历古冥冥无辨理。
保当济会狄梁公，为我乘时皆斥毁。

作者简介：宋漳州龙溪人，字劲节。慷慨有大志，与颜师鲁友善。吴獬以文唱一时，如松与之论辨不为屈。历新兴推官。